
Vă înaintăm, alăturat, Raportul asupra propunerii legislative privind simplificarea modului de accesare a fondurilor comunitare destinate finanţării agriculturii şi dezvoltării rurale, trimis comisiei noastre spre dezbatere şi avizare în fond cu adresa nr. Pl.x 867 din 10 decembrie 2007. 

 Prin obiectul de reglementare şi conţinutul său, propunerea legislativă se încadrează în categoria legilor organice.


                 VICEPREŞEDINTE,                              SECRETAR,

          MIRCEA DUŞA                                SERES DENES                                                                            

asupra propunerii legislative privind simplificarea modului de accesare a fondurilor comunitare destinate finanţării agriculturii şi dezvoltării rurale

1.În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic, a fost sesizată, în vederea dezbaterii şi avizării în fond, cu propunerea legislativă privind simplificarea modului de accesare a fondurilor comunitare destinate finanţării agriculturii şi dezvoltării rurale, trimisă cu adresa nr. Pl.x 867 din 10 decembrie 2007. 

La întocmirea Raportului s-au avut în vedere:
· avizul favorabil al Consiliului Legislativ nr.1331/02.10.2007;
· avizul negativ al Comisiei juridice, de disciplină şi imunităţi nr.31/1345/12.12.2007;

· avizul negativ al Comisiei pentru agricultură, silvicultură, industrie alimentară şi servicii specifice nr 24/21/04.02.2008
· punctul de vedere negativ al Guvernului nr.2652/12.10.2007
Propunerea legislativă a fost dezbătută şi avizată în fond, în procedură obişnuită, în şedinţa din 07 februarie 2008.
Propunerea legislativă are ca obiect de reglementare simplificarea modului de accesare a fondurilor comunitare destinate finanţării agriculturii şi dezvoltării rurale prin înfiinţarea în cadrul prefecturilor a Biroului Unic pentru emiterea unui acord unic de proiect pentru accesarea acestor fonduri.
Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acestei propuneri legislative pe motiv că soluţia propusă de iniţiatori la art.2 alin. (1), referitoare la înfiinţarea Biroului pentru Acord Unic „în directa subordonare a prefectului”, coroborată cu dispoziţiile alin. (2) ale aceluiaşi articol, potrivit cărora „consiliile judeţene şi locale au obligaţia desemnării unui reprezentant cu drepturi depline în cadrul Biroului”, contravine dispoziţiilor art.123 din Constituţia României, republicată, care consacră faptul că între prefecţi, pe de o parte, consiliile locale şi primari, precum şi consiliile judeţene şi preşedinţii acestora, pe de altă parte, nu există raporturi de subordonare.
De asemenea, la art.3 din propunerea legislativă este prevăzută o derogare de la art. 9 alin.(3) din Ordonanţa de urgenţă a Guvernului nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de servicii, cu modificările şi completările ulterioare. Trebuie precizat că art. 9 din actul normativ menţionat transpune art.8 din Directiva 2004/18/CE privind coordonarea procedurilor de atribuire a contractelor de lucrări, de furnizare şi de servicii.
Având în vedere cele prezentate, textul art. 3 al propunerii legislative este în contradicţie cu prevederile art. 8 al Directivei 2004/18/CE.
În plus, precizăm că de la 1 ianuarie 2007, Regulamentele C.E. sunt legi interne, iar prin Regulamentul 1083/2006/CE este reglementată procedura de accesare a fondurilor europene prin programe operaţionale. 

2. Prin obiectul de reglementare şi conţinutul său, propunerea legislativă se încadrează în categoria legilor organice. 
3.  La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, Mihail Valentin Mitrofan – consilier juridic în cadrul Direcţiei Generale de Dezvoltare Rurală, Ministerul Agriculturii şi Dezvoltării Rurale.

4. La lucrările Comisiei au fost prezenţi 25 de deputaţi, din totalul de 27 membrii ai Comisiei. 


Raportul de respingere al Comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 3 decembrie 2007.


6. Potrivit art.75 alineatele (1) şi (3) din Constituţia României, republicată şi art.92 alin.(9) pct.2 din Regulamentul Camerei Deputaţilor, republicat, propunerea legislativă este de competenţa decizională a Camerei Deputaţilor.

                       VICEPREŞEDINTE,                            SECRETAR,

              MIRCEA DUŞA                               SERES DENES                                                                            

